餞秘書郎劉侯出守龍舒分韻得亭字
作者：程公許
朝代：宋

paragraphs: 皖伯疏封有故城，新堂猶寶李翺銘。
三峰秀出塵區外，二水空流戰血腥。
在昔建邦專地勢，祇今誤計寄沙汀。
集鴻底處容棲宿，冠鶡何人稱使令。
輪對適當三館彥，忠純能聳四聰聽。
俄聞命綰邦侯組，應是名題御坐屏。
地有險夷何可擇，事方艱棘不遑寧。
扶持羸憊爲耕叟，收斂奸雄作戰丁。
遺愛重尋朱邑廟，壯圖仍訪呂蒙亭。
可能舊觀珠還浦，試拓新規刃發硎。
少待烽烟清紫塞，却持筆橐侍彤庭。
男兒莫作分携恨，勳業相期汗簡青。